Ο **Γιαν Κόξι** (φλαμανδικά: **Jan Coxie**, Μέχελεν, βαπτ. 26 Φεβρουαρίου 1629 - Μέχελεν, 1670) ήταν Φλαμανδός ζωγράφος και σχεδιαστής, γνωστός για τα τοπία του. Ήταν μέλος της οικογένειας καλλιτεχνών Κόξι, οι οποίοι διαδραμάτισαν σημαντικό ρόλο στην εξέλιξη της φλαμανδικής ζωγραφικής κατά τον 16ο και 17ο αιώνα.

Βιογραφία
---------

Η Άγαρ και ο Άγγελος στην ερημιά
Ο Γιαν Κόξι γεννήθηκε στο Μέχελεν, γιος του Μίχιελ Κόξι ΙΙΙ. Ήταν δισέγγονος του Μίχιελ Κόξι, ενός από τους κορυφαίους ζωγράφους της φλαμανδικής και ολλανδικής Αναγέννησης, γνωστού και ως "Φλαμανδός Ραφαήλ". Ο Γιαν πιθανότατα εκπαιδεύτηκε από τον πατέρα του και έγινε μέλος στη Συντεχνία του Αγίου Λουκά το 1651.

Ο Γιαν Κόξι νυμφεύτηκε τη Γιοάννα Μπισέτ το 1650 ή το 1667, σύμφωνα με άλλες πηγές. Η Γιοάννα ήταν αδελφή του ζωγράφου Σαρλ Εμμανυέλ Μπισέτ, που προερχόταν επίσης από το Μέχελεν, αν και είχε εγκατασταθεί στην Αμβέρσα όπου ήταν διευθυντής της Ακαδημίας της Αμβέρσας.

Δύο από τους γιους του Γιαν έγιναν ζωγράφοι: Ο Γιαν Αντόνι Κόξι, ο οποίος έκανε διεθνή σταδιοδρομία ως προσωπογράφος και ο Γιαν Μίχιελ Κόξι, ο οποίος παρέμεινε στο Μέχελεν, όπου εργάστηκε ως ζωγράφος ιστορικών θεμάτων. Αυτά τα τρία μέλη της οικογένειας Κόξι ορισμένες φορές συγχέονται, καθώς το πρώτο τους όνομα είναι "Γιαν".

Ο Γιαν Κόξι εργάστηκε στο Μέχελεν κατά το μεγαλύτερο μέρος της ζωής του. Ο Λίμπερτ ντε Πέπε (Libert de Paepe), ηγούμενος της Μονής *Abdij van Park* (μονή του Πάρκου) στο Χέφερλεϊ ήταν μεγάλος θαυμαστής του Κόξι και του παράγγειλε τουλάχιστον τριανταέναν πίνακες.

Έργο
----

Ήταν το μόνο μέλος της οικογένειας Κόξι που ειδικεύτηκε στα τοπία. Λίγα μόνον έργα του είναι γνωστά. Πρόκειται συνήθως για τοπία, στα οποία περιλαμβάνεται και κάποια θρησκευτική σκηνή, αν και μερικά από αυτά είναι "τοπογραφικά" τοπία. Παράδειγμα για τα πρώτα είναι οι δύο πίνακες με το ίδιο θέμα *Η Άγαρ και ο Άγγελος στην ερημιά* (ένα σήμερα βρίσκεται στο Ανάκτορο Καλών Τεχνών της Λιλ και το άλλο στο Μουσείο Φογκ (Κέιμπριτζ Μασσαχουσέτης)), ενώ ορισμένα έργα που δημιούργησε για τη "μονή του Πάρκου" στο Χέφερλεϊ (βρίσκεται λίγο νοτιότερα από το Λέουβεν), απεικονίζουν σκηνές από τον βίο του Αγίου Νόρμπερτ του Ξάντεν, όπως *η συνάντηση μεταξύ Αγίου Νόρμπερτ και Γοδεφρείδου*.

Στους πίνακες της μονής του Πάρκου συγκαταλέγονται και τοπογραφικά τοπία, όπως το *τοπίο με άποψη του Χέφερλεϊ*. Τέσσερα έργα στη μονή (τεκμηριώνονται το 1651) έχουν μικρότερες μορφές που ζωγράφισε ο Γιαν φαν Ρίντελ, ενώ τα δύο άλλα υπογεγραμμένα δεν φέρουν μορφές.

Παραπομπές
----------

1. ↑  Ανακτήθηκε στις 20  Ιουνίου 2017.
2. ↑  Παραλλαγές του ονόματός του: Jan Coxyen, Jan van Coxcie, Jan de Coxcie, Jan Coxie, Goris de Coxie
3. 1 2 3 4 5  Jan Coxie στο Ολλανδικό Ίδρυμα Ιστορίας της Τέχνης (Ολλανδικά)
4. ↑  «Michiel Coxcie». *Catholic Encyclopedia*. New York: Robert Appleton Company. 1913. .
5. 1 2 3  Edm. De Busscher, *Jean-Michel et Jean-Antoine Van Coxcie* Αρχειοθετήθηκε 2016-12-20 στο Wayback Machine. in: La Biographie Nationale de Belgique, Volume 4, p. 466-469 (French)
6. ↑  *Ontmoeting van H. Norbertus en Godefridus* at Balat (Ολλανδικά)
7. ↑  *Landschap met zicht op Heverlee* at Balat (Ολλανδικά)

Δείτε επίσης
------------

* Κατάλογος Φλαμανδών ζωγράφων
* Φλαμανδική ζωγραφική

Εξωτερικοί σύνδεσμοι
--------------------

 Πολυμέσα σχετικά με το θέμα  Jan Coxie στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 96645482
* BPN: 77516896
* ULAN: 500132799
* RKD: 129629

 |

 |

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Τέχνη
* Πύλη:Ζωγραφική
 |

 |